CELEX: 32017D1774
Language: fi
Date: 2017-09-25 00:00:00
Title: Neuvoston täytäntöönpanopäätös (EU) 2017/1774, annettu 25 päivänä syyskuuta 2017, N-(1-fenetyylipiperidin-4-yyli)-N-fenyyliakryyliamidin (akryloyylifentanyyli) saattamisesta valvontatoimenpiteiden piiriin

29.9.2017   
            
            
               FI
            
            
               Euroopan unionin virallinen lehti
            
            
               L 251/21
            
         NEUVOSTON TÄYTÄNTÖÖNPANOPÄÄTÖS (EU) 2017/1774,
   annettu 25 päivänä syyskuuta 2017,
   
      N-(1-fenetyylipiperidin-4-yyli)-N-fenyyliakryyliamidin (akryloyylifentanyyli) saattamisesta valvontatoimenpiteiden piiriin
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS (1) ja erityisesti sen 8 artiklan 3 kohdan,
   ottaa huomioon Euroopan komission ehdotuksen,
   ottaa huomioon Euroopan parlamentin lausunnon (2),
   sekä katsoo seuraavaa:
   
               (1)
            
            
               Euroopan huumausaineiden ja niiden väärinkäytön seurantakeskuksen laajennetun tiedekomitean erityisistunnossa on laadittu päätöksen 2005/387/YOS mukaisesti uutta psykoaktiivista ainetta N-(1-fenetyylipiperidin-4-yyli)-N-fenyyliakryyliamidi (akryloyylifentanyyli) koskeva riskienarviointiraportti, joka toimitettiin komissiolle ja neuvostolle 24 päivänä helmikuuta 2017.
            
         
               (2)
            
            
               Akryloyylifentanyyli on synteettinen opioidi. Se on rakenteeltaan samankaltainen kuin valvottuihin aineisiin kuuluva fentanyyli, jota käytetään lääketieteessä yleisesti yleisanestesiaa täydentävänä aineena leikkausten aikana ja kivun hallinnassa. Käytettävissä olevat tiedot viittaavat siihen, että akryloyylifentanyyli on vahva ja pitkäkestoinen kivuntunnetta estävä aine, joka vaikuttaa opioidijärjestelmään.
            
         
               (3)
            
            
               Akryloyylifentanyylia on ollut saatavilla unionissa ainakin huhtikuusta 2016, ja sitä on havaittu kuudessa jäsenvaltiossa. Useimmissa tapauksissa, joissa sitä on takavarikoitu, aine on ollut nestemäisessä muodossa, mutta ainetta on esiintynyt myös muissa muodoissa, kuten tabletteina, jauheena ja kapseleina. Havaitut määrät ovat suhteellisen pieniä, mutta ne olisi suhteutettava aineen voimakkaaseen vaikutukseen.
            
         
               (4)
            
            
               Kolme jäsenvaltiota on ilmoittanut yhteensä 47 kuolemantapauksesta, jotka on yhdistetty akryloyylifentanyyliin. Niistä vähintään 40 tapauksessa akryloyylifentanyyli aiheutti kuoleman tai todennäköisesti vaikutti siihen. Lisäksi on raportoitu yli 20 akuutista myrkytyksestä, joiden epäillään johtuvan akryloyylifentanyylin käytöstä.
            
         
               (5)
            
            
               Järjestäytyneen rikollisuuden mahdollisesta osallistumisesta akryloyylifentanyylin valmistukseen, jakeluun, laittomaan kauppaan tai tarjontaan unionissa ei ole tietoja. Saatavilla olevat tiedot viittaavat siihen, että suurin osa Euroopassa markkinoilla olevasta akryloyylifentanyylista on tuotettu Kiinassa sijaitsevissa kemian alan yrityksissä.
            
         
               (6)
            
            
               Akryloyylifentanyylia myydään ”tutkimuskemikaalina”, tavallisesti jauheena tai käyttövalmiina nenäsuihkeina. Sitä myydään sekä pieniä että tukkumääriä. Takavarikoista saadut niukat tiedot viittaavat siihen, että akryloyylifentanyylia saatetaan myydä myös laittomien opioidien markkinoilla.
            
         
               (7)
            
            
               Akryloyylifentanyylia ei ole lueteltu valvottavaksi aineeksi vuonna 1961 tehdyssä Yhdistyneiden kansakuntien huumausaineyleissopimuksessa eikä vuonna 1971 tehdyssä psykotrooppisia aineita koskevassa Yhdistyneiden kansakuntien yleissopimuksessa. Sitä ei parhaillaan arvioida Yhdistyneiden kansakuntien järjestelmässä.
            
         
               (8)
            
            
               Akryloyylifentanyylilla ei ole vakiintunutta tai tunnustettua lääketieteellistä tai eläinlääketieteellistä käyttöä. Sillä ei näyttäisi olevan muuta laillista käyttötarkoitusta kuin käyttö analyyttisissä vertailuaineistoissa ja tieteellisessä tutkimuksessa, joka käsittelee sen kemiaa, farmakologiaa ja myrkyllisyyttä sen huumausainemarkkinoille ilmestymisen johdosta.
            
         
               (9)
            
            
               Riskienarviointiraportista käy ilmi, että tieteellinen näyttö akryloyylifentanyylista on vähäistä, ja raportissa todetaan, että tarvitaan lisää tutkimusta. Saatavilla olevat näytöt ja tiedot aineen aiheuttamista terveydellisistä ja sosiaalisista riskeistä kuitenkin antavat riittävät perusteet akryloyylifentanyylin saattamiselle valvontatoimenpiteiden piiriin koko unionissa.
            
         
               (10)
            
            
               Vain yhdeksän jäsenvaltiota valvoo akryloyylifentanyylia kansallisen huumevalvontaa koskevan lainsäädäntönsä nojalla, kahden jäsenvaltion käyttäessä sen valvonnassa muita lainsäädännöllisiä toimenpiteitä. Aineen saattaminen valvontatoimenpiteiden piiriin koko unionissa auttaisi näin ollen ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojaamaan riskeiltä, joita aineen saatavuus ja käyttö saattavat aiheuttaa.
            
         
               (11)
            
            
               Päätöksessä 2005/387/YOS annetaan neuvostolle täytäntöönpanovalta saattaa uusia psykoaktiivisia aineita valvontatoimenpiteiden piiriin koko unionissa, jotta varmistetaan nopea ja asiantuntemukseen perustuva reagointi unionin tasolla jäsenvaltioiden havaitsemiin ja raportoimiin tällaisten aineiden ilmaantumiseen. Koska tällaisen täytäntöönpanovallan käyttöön ottamista ja menettelyä koskevat edellytykset ovat täyttyneet, olisi annettava täytäntöönpanopäätös akryloyylifentanyylin saattamiseksi valvontatoimien piiriin koko unionissa.
            
         
               (12)
            
            
               Päätös 2005/387/YOS sitoo Tanskaa, ja Tanska osallistuu sen vuoksi tämän, päätöksen, 2005/387/YOS täytäntöönpanoa koskevan päätöksen hyväksymiseen ja soveltamiseen.
            
         
               (13)
            
            
               Päätös 2005/387/YOS sitoo Irlantia, ja Irlanti osallistuu sen vuoksi tämän, päätöksen 2005/387/YOS täytäntöönpanoa koskevan päätöksen hyväksymiseen ja soveltamiseen.
            
         
               (14)
            
            
               Päätös 2005/387/YOS ei sido Yhdistynyttä kuningaskuntaa, eikä se sen vuoksi osallistu tämän, päätöksen 2005/387/YOS täytäntöönpanoa koskevan päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Saatetaan uusi psykoaktiivinen aine N-(1-fenetyylipiperidin-4-yyli)-N-fenyyliakryyliamidi (akryloyylifentanyyli) valvontatoimenpiteiden piiriin koko unionissa.
   2 artikla
   Jäsenvaltioiden on toteutettava viimeistään 30 päivänä syyskuuta 2018 kansallisen lainsäädäntönsä mukaiset tarvittavat toimenpiteet 1 artiklassa tarkoitetun uuden psykoaktiivisen aineen saattamiseksi sellaisten valvontatoimenpiteiden ja rikosoikeudellisten seuraamusten piiriin, joista säädetään jäsenvaltioiden lainsäädännössä, vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta johtuvien velvoitteiden mukaisesti.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
   Tätä päätöstä sovelletaan perussopimusten mukaisesti.
   
      Tehty Brysselissä 25 päivänä syyskuuta 2017.
      
         
            Neuvoston puolesta
         
         
            Puheenjohtaja
         
         M. MAASIKAS
      
   
   
      (1)  EUVL L 127, 20.5.2005, s. 32.
   
      (2)  Lausunto annettu 13 päivänä syyskuuta 2017 (ei vielä julkaistu virallisessa lehdessä).